CELEX: C2005/106/70
Language: da
Date: 2005-04-30 00:00:00
Title: Sag T-69/05: Sag anlagt den 11. februar 2005 af European Dynamics S.A. mod European Food Safety Authority

30.4.2005   
            
            
               DA
            
            
               Den Europæiske Unions Tidende
            
            
               C 106/34
            
         Sag anlagt den 11. februar 2005 af European Dynamics S.A. mod European Food Safety Authority
   (Sag T-69/05)
   (2005/C 106/70)
   Processprog: engelsk
   Ved De Europæiske Fællesskabers Ret i Første Instans er der den 11. februar 2005 anlagt sag mod European Food Safety Authority af European Dynamics S.A, Athen (Grækenland), ved lawyer N. Korogiannakis.
   Sagsøgeren har nedlagt følgende påstande:
   
               —
            
            
               EFSA's beslutning om ikke at antage sagsøgerens bud og tildele kontrakten til den nuværende kontrahent, såvel som alle senere hermed forbundne beslutninger fra EFSA annulleres,
            
         
               —
            
            
               EFSA tilpligtes at betale sagsøgerens retlige omkostninger samt andre omkostninger og udgifter, der er afholdt i forbindelse med sagen, også selv om sagsøgte ikke får medhold.
            
         Søgsmålsgrunde og væsentligste argumenter:
   Sagsøgeren indgav bud vedrørende EFSA's offentlige udbud vedrørende levering af software og tjenester til oprettelse af extranet mellem medlemsstaternes nationale organer, EFSA og Kommissionen (1). Buddet blev forkastet ved den anfægtede beslutning og kontrakten blev tildelt en anden bydende.
   Sagsøgeren har til støtte for påstanden om annullation af de anfægtede beslutninger gjort gældende, at sagsøgte har overtrådt finansforordningen (2) såvel som artikel 17, stk. 1, i direktiv 92/50 (3) ved at anvende udvælgelseskriterier, der ikke var nærmere angivet i udbuddet. Ifølge sagsøgeren har EFSA ved uden yderligere behandling og uden at krydschecke udtalelserne fra ansatte hos tilbudsgiverens klienter uddelegeret en del af sine bedømmelsesbeføjelser til tredjemænd. Sagsøgeren har yderligere anført, at i henhold til direktiv 92/50 kan den omstændighed, at den bydendes kunder er eller ikke er tilfredse, ikke tages i betragtning med henblik på at udelukke den bydende, men kan alene anvendes som et »tildelingskriterium«.
   Sagsøgeren har også gjort gældende, at sagsøgte har anlagt en åbenbar urigtig vurdering af det af sagsøgeren indgivne bud. Sagsøgeren har anfægtet visse af de i bedømmelsesudvalgets rapport indeholdte udtalelser angående den omstændighed, at en af sagsøgerens kunder hverken havde købt eller anvendt det af sagsøgeren tilbudte produkt, og den omstændighed, at en anden fællesskabsinstitution ikke var tilfreds med sagsøgerens produkt. Sagsøgeren har i samme forbindelse tillige anført, at EFSA's metode under bedømmelsesproceduren, der består i at foretage simple telefonopkald uden nogen officielle forespørgsler eller krydscheck af de modtagne oplysninger, var utilstrækkelig og i sig selv er et tilstrækkeligt bevis for, at der er anlagt en åbenbart urigtig vurdering.
   Sagsøgeren har endelig gjort gældende, at sagsøgte ikke har angivet en tilstrækkelig begrundelse for beslutningen, hvilket er i strid med artikel 253 EF.
   
      (1)  EUT 2004/S 153-132262.
   
      (2)  Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget, EFT L 248, af 16.9.2002, s 1.
   
      (3)  Rådets direktiv 92/50/EØF af 18.6.1992 om samordning af fremgangsmåderne ved indgåelse af offentlige tjenesteydelsesaftaler.